ddrg/super_eurlex huggingface dataset:
6.6

Työurien pidentämisen edistäminen edellyttää kuitenkin vastuun ja ponnistelujen jakamista valtion, työnantajien ja työntekijöiden itsensä kesken, ja kunkin osapuolen on kannettava oma vastuunsa. Työmarkkinaosapuolilla on erityinen merkitys kaikissa ponnisteluissa. Pohjoismaiden ja myös muiden jäsenvaltioiden tuloksekkaat toimintamallit osoittavat kuitenkin, miten työehtosopimuksin ja yrityskohtaisesti voidaan työmarkkinaosapuolten tuella ja sosiaalisesti hyväksyttävällä tavalla luoda ikääntyneille soveltuvat toimivat työmarkkinat, joilla työllisyys on vakaata, sekä huolehtia siitä, että ikääntyvien työkyky on hyvä ja heidän työllisyysasteensa korkea.
4.3

Taloutta kehitettäessä on tähän mennessä pidetty talouskasvua tärkeänä edellytyksenä yleisen elintason nostamiselle. Talouskasvun on säilyttävä keskeisenä tavoitteena etenkin kehitysmaissa, joissa kaikilla ei vielä ole ihmisarvoisen elämän edellytyksiä. Vihreässä taloudessa pyrkimyksenä on irrottaa talouskasvu kielteisistä ympäristövaikutuksista. Tällaisen talouden on oltava osa kestävän kehityksen strategiaa, jolla tähdätään sellaiseen laadulliseen talouskasvuun, joka auttaa vähentämään köyhyyttä ja sosiaalista epäoikeudenmukaisuutta ja jonka avulla voidaan myös turvata tuleville sukupolville elämän luonnolliset edellytykset. Siirryttäessä kohti vihreää taloutta on otettava huomioon perusperiaatteet, joita ovat oikeudenmukaisuus, yhteistyö ja yhteinen mutta eriytetty vastuu.
1.4

Jotta kyseisten palveluiden yhteydessä ei enää oltaisi riippuvaisia nimenomaisesta lainsäädännöstä tai tapauskohtaisista tuomioistuinratkaisuista, on ehdottoman suotavaa selventää yleishyödyllisten taloudellisten palvelujen (services of general economic interest, SGEI) ja yleistä, muuta kuin taloudellista etua koskevien palvelujen (services of non-economic general interest, SNEGI) välistä eroa, kuten komissio ilmoittaa aikovansa tehdä. ETSK on kuitenkin vakuuttunut siitä, että SGEI:n ja SNEGI:n määrittelyvaikeuksien vuoksi päähuomiota ei pidä kohdentaa siihen, koskevatko palvelut taloudellista etua vai eivät, vaan tulee keskittyä kyseisten palvelujen erityistehtävään ja julkispalveluvelvoitteisiin.
3.3

Komissio on valinnut oikeusperustaksi 79 artiklan 2 kohdan a ja b alakohdan. Komitean mielestä ehdotetun direktiivin perustaksi olisi voitu harkita lisäksi 153 artiklaa, sillä siinä säädetään myös työehdoista ja -oloista. Näin myös työmarkkinaosapuolia olisi täytynyt kuulla. Komitea on kuitenkin tietoinen siitä, että Euroopan unionin tuomioistuimen vakituisen oikeuskäytännön mukaan direktiiviehdotuksella, jolla on kaksi tavoitetta, joista toinen on pääasiallinen tai keskeinen tavoite, on oltava oikeusperusta, jota pääasiallinen tai keskeinen tavoite edellyttää.
2.1

EU:n ympäristöalan rahoitusväline Life on tähän saakka ollut kiistatta erittäin tärkeä ohjelma, joka on antanut ratkaisevia virikkeitä unionin ympäristöpolitiikan soveltamiseen tai kehittämiseen ja muotoiluun. Se luotiin toukokuussa 1992 asetuksella (ETY) N:o 1973/92 ympäristöalan rahoitusvälineen perustamisesta (Life).
3.8

Tietoja on seurattava ja ne on toimitettava valmistajakohtaisesti, minkä vuoksi on tärkeää, että valmistaja on tunnistettavissa ja erotettavissa valmistajan kauppanimestä.
1.1

ETSK on hyvin tietoinen, että kansalaisyhteiskunta on nykyisin erittäin riippuvainen internetissä tarjottavista palveluista. Komitea on lisäksi huolissaan siitä, että kansalaisyhteiskunta on edelleen verrattain tietämätön oman tietoverkkoturvallisuutensa merkityksestä. ETSK katsoo, että Euroopan verkko- ja tietoturvaviraston (ENISA) tehtävänä on avustaa jäsenvaltioita ja palveluntarjoajia parantamaan yleisiä tietoturvanormejaan niin, että internetin käyttäjät voivat ryhtyä tarvittaviin toimiin voidakseen huolehtia omasta tietoverkkoturvallisuudestaan.
—

Toimenpide B: Rikoksesta epäillyn tai syytetyn henkilön on saatava asianmukaisesti tietoa perusoikeuksistaan suullisesti tai kirjallisesti ”ilmoituksen” muodossa (Letter of Rights). Rikoksesta epäillyllä henkilöllä on myös oikeus saada viipymättä tietoja häntä vastaan kohdistettujen syytteiden luonteesta ja perusteista sekä soveltuvana ajankohtana tarvittavat tiedot puolustuksensa valmistelemiseksi.
6.1

ETSK on tehnyt parempaan sääntelyyn tähtäävästä suunnitelmasta perusteellisen analyysin ja käyttänyt paljon aikaa sen parissa. Se on antanut sekä yleisluonteisia että kohdennettuja lausuntoja EU:n lainsäädännän tehostamisesta ja kyseenalaistanut komission ehdotuksia. Se on esittänyt täsmällisiä ehdotuksia EU:n säädösten parantamiseksi lainsäädäntämenettelyjen, lainsäädännön ja täytäntöönpanon alalla. (14) Se on edistänyt yhdennettyä lähestymistapaa lainsäädäntöön korostamalla ennakoivan lähestymistavan, avoimuuden ja kuulemisen vahvistamisen ja institutionaalisen vastuullisuuden tärkeyttä. (15) Se on myös laajentanut sääntelyn parantamisen kattamaan kansallisen oikeuden EU-tason lainsäädännän tarpeellisena täydennyksenä. (16)
2.9

Euroopan talous- ja sosiaalikomitea on tehnyt rakentavia ehdotuksia alalla ja on tyytyväinen unionin ja jäsenvaltioiden käytänteissä saavutettuun edistykseen. Komitea on kannanotoissaan tukenut avoimesti periaatteita ja arvoja, joissa perusoikeudet ovat etusijalla. Se on ehdottanut toimia, joilla edistetään suojelua saavien henkilökohtaista ja ammatillista kehitystä. Se on lisäksi korostanut useaan otteeseen unionin politiikkojen rajoituksia ja epäjohdonmukaisuuksia sekä niiden suunnittelu- että täytäntöönpanovaiheessa. Tällä alalla politiikat ja välineet tulee mukauttaa yhteisymmärryksessä prosessissa, jossa jäsenvaltiot, unionin toimielimet, kansalaisyhteiskunnan organisaatiot, yritysmaailma ja paikallisyhteisöt käyvät todellista vuoropuhelua.
2.5

ETSK on komission kanssa samaa mieltä siitä, että yksi – ei ainut – kuluttajapolitiikan tavoitteista on ”luoda ympäristö, jossa kuluttajat voivat hankkia tavaroita ja palveluita ajattelematta valtioiden rajoja”. ETSK ei kuitenkaan pidä kuluttajapolitiikkaa toissijaisena sisämarkkinoiden toteuttamiseen nähden eikä kuluttajia pelkkinä välineinä yhtenäismarkkinoiden toimivuuden varmistamiseksi. Tästä syystä ETSK katsoo komission näkemykseen nähden päinvastaisesti, että jos direktiivi sopimattomista kaupallisista menettelyistä on ”oiva esimerkki”, se on oiva esimerkki nimenomaan huonosta lainsäädännöstä (6), sillä se on johtanut kaoottiseen täytäntöönpanoon suuressa osassa jäsenvaltioita. Onkin päinvastoin valitettavaa, että kyseisenlaista ”esimerkkiä” on seurattu kulutusluotoista ja osa-aikaisesta käyttöoikeudesta annetuissa äskettäisissä direktiiveissä ja että näin on toimittu myös kuluttajien oikeuksia koskevan direktiiviehdotuksen tapauksessa.
4.8.4

Kuten komitea on aiemmin suositellut, vapaaehtoistyön alalla on olennaisen tärkeää parantaa nykyisten kansallisten ja eurooppalaisten ohjelmien yhteistoimintaa teknisten esteiden sekä sairausvakuutusturvaa ja tapaturmavakuutuksia koskevien ongelmien vähentämiseksi. ETSK on kehottanut Euroopan komissiota harkitsemaan unionin laatuvaatimukset täyttävät vaihto-ohjelmat kattavan brändin luomista. Vapaaehtoistoiminnan laatu on tärkeä asia toiminnan muodoista riippumatta, ja se on varmistettava asianmukaisin keinoin. (11)
1.1

EY:n perustamissopimuksen 95 artikla on valittu oikeutetusti oikeusperustaksi direktiivin uudelleenlaaditulle toisinnolle, jolla yhdenmukaistetaan sähkö- ja elektroniikkalaitteiden tuotanto- ja jakeluedellytyksiä sisämarkkinoilla. Se, että oikeudelliseksi muodoksi on valittu direktiivi, on perusteltua kahdesta syystä: ensinnäkin kyse on uudelleenlaaditusta toisinnosta, toiseksi näin jäsenvaltioille on toissijaisuus- ja suhteellisuusperiaatteiden mukaisesti jätetty direktiivin soveltamis- ja valvontavaltuuksia.
3.6.1

Markkinoiden sääntely ja kilpailuoikeuden täytäntöönpano EU:ssa on yleisen edun mukaista, ja siksi sen on vastaisuudessakin kuuluttava ensisijaisesti viranomaisten vastuulle. Näin ollen ETSK katsoo, että tulevien toimien tulisi paitsi helpottaa vahingonkorvausten saantia kilpailuoikeusrikkomustapauksissa myös mahdollistaa tehokkaan julkisen täytäntöönpanon jatkuminen. Julkisella täytäntöönpanolla on perusluonteinen rooli kilpailunvastaisen toiminnan torjunnassa, varsinkin kun komissiolla ja kansallisilla kilpailuviranomaisilla on yksinomainen toimivalta tapausten tutkinnassa ja ratkaisemisessa.
4.5

Globalisoitumisen edetessä markkinavalvontajärjestelmän on kyettävä tarjoamaan yhteinen sääntelykehys, jotta lainsäädännön soveltaminen olisi tehokasta ja johdonmukaista kaikkialla yhteisön alueella. Jäsenvaltioiden on varattava riittävästi resursseja siihen liittyvien tehtävien täyttämiseen. Joka tapauksessa on nimenomaan jäsenvaltioiden vastuulla nimetä elin, jolle kansalaiset voivat esittää valituksia. Lisäksi jäsenvaltioiden on varmistettava, että elin on kansalaisten tavoitettavissa.
4.2

Itsenäisten työntekijöiden jättäminen direktiivin soveltamisalan ulkopuolelle on useiden työmarkkinaosapuolten mukaan johtanut kilpailun vääristymiseen maantieliikenteen alalla, minkä vuoksi komitea teki vastikään liikennepolitiikan valkoisen kirjan väliarvioinnista antamassaan lausunnossa (asiakokonaisuus TEN/257, esittelijä Rafael Barbadillo Lopez) (2) seuraavan ehdotuksen: ”Maantieliikenteen työlainsäädännössä on pidettävä huoli siitä, että kaikki työntekijät saavat yhdenvertaisen kohtelun, olivatpa he palkattuja työntekijöitä tai itsenäisiä ammatinharjoittajia. Maantieliikenteen liikkuvissa tehtävissä toimivien henkilöiden työajan järjestämisestä 11. maaliskuuta 2002 annettua direktiiviä 2002/15/EY onkin ryhdyttävä soveltamaan välittömästi itsenäisiin ammatinharjoittajiin odottamatta säädetyn siirtymäajan kulumista umpeen, sillä direktiivillä on tarkoitus varmistaa liikenneturvallisuus, välttää kilpailuvääristymät ja parantaa työoloja” (kohta 4.3.1.2).
3.4.3

Ehdotus merkitsee useista syistä huomattavaa muutosta voimassaolevaan lainsäädäntöön. Ensinnäkin siinä esitetään, että ravintoarvotiedot olisivat pakollisia, kun vastaavasti direktiivin 90/496/ETY mukaan kyseiset tiedot ovat vapaaehtoisia. Toiseksi ehdotetussa asetuksessa säädetään, että seuraavien tietojen ilmoittaminen on pakollista: energiasisältö, rasva, tyydyttyneet rasvat, hiilihydraatit, sokerit ja suola. Kolmanneksi kyseisten aineiden määrän ohella on ilmoitettava myös niiden prosenttiosuudet suositeltavista päiväannoksista. Näin kuluttajia pyritään opastamaan siinä, mikä on asianmukainen määrä, jonka he voivat kuluttaa tasapainoisen ruokavalion puitteissa. Lisäksi ehdotuksessa velvoitetaan esittämään kyseiset tiedot pakkauksen pääasiallisessa nähtävissä olevassa kentässä tiettyyn järjestykseen ryhmiteltynä.
4.3

Vihreästä kirjasta antamassaan lausunnossa (11) ETSK kannatti yhden hakemuksen menettelyn soveltamista työvoimaperusteisessa maahanmuutossa: ”Oleskelu- ja työluvan keskinäisten kytkösten osalta eri jäsenvaltioiden lainsäädäntöjen välillä on huomattavia eroja. ETSK katsoo, että unionille on laadittava yhdenmukainen lainsäädäntö. Kyseisten lupien myöntämisestä vastaisi kunkin jäsenvaltion viranomainen. Yhden jäsenvaltion myöntämä lupa on tunnustettava asianmukaisin seurauksin muualla EU:ssa. ETSK toivoo, että lainsäädännöllä vähennetään mahdollisuuksien mukaan byrokraattisia menettelyitä ja helpotetaan asianomaisten henkilöiden eli maahanmuuttajien, työnantajien ja viranomaisten asiaa. On toivottavaa, että tarvittaisiin ainoastaan yksi lupa, toisin sanoen oleskelulupa, johon sisältyisi työlupa.”
3.1

Komitea katsoo, että EU:n politiikkojen johdonmukaisuutta on parannettava, koska lukuisia välineitä on jo otettu käyttöön: yhteinen toimintasuunnitelma kotouttamiselle, Euroopan kotouttamisrahasto, kotouttamisasioihin keskittyvät kansalliset yhteyspisteet, kotouttamiskäsikirjat, muuttoliikettä ja kotouttamista käsittelevät vuosiraportit, internetsivusto jne. Komitea katsoo, että on aiheellista käynnistää uudelleen keskustelu avoimesta koordinaatiomenetelmästä. Euroopan komission on ehdotettava neuvostolle kotouttamista koskevan avoimen koordinaatiomenetelmän käynnistämistä, jota neuvosto ei hyväksynyt joitakin vuosia sitten.
3.20.4

Maataloudessa haihtuva metaani on Euroopassa peräisin etupäässä märehtijöistä ja erityisesti naudoista. ETSK on tietoinen, että märehtijöiden aiheuttaman metaanikuormituksen kasvava merkitys on maailmanlaajuinen (14) ja että ongelma kasvaa kaikkialla eläinkannan kasvaessa. Nautakanta on tosin pienentynyt Euroopassa viime vuosina (15), mutta Eurooppa on alalla nettotuoja.
3.5

Lisäksi tavoitteen on koskettava paitsi GPA-sopimuksen osapuolia, myös muita maita, joissa hankintamenettelyjen avoimuuden puute on erityisen merkittävää ja joissa eurooppalaiset yritykset on yleensä suljettu hankintamenettelyjen ulkopuolelle.
3.3.5

Toimi 2, joka on nimetty Erasmus Mundus -kumppanuussopimuksiksi, on tästä hyvä esimerkki, sillä siinä otetaan huomioon kolmannen maan tai kolmansien maiden erityiset kehitystarpeet ja annetaan mahdollisuus tietynpituiseen ja lyhytkestoiseen vaihtoon. ETSK:n mielestä kaikilla ehdotetuilla toimilla on tarjottava sekä kolmansien maiden kumpaakin sukupuolta edustaville opettajille että opiskelijoille tilaisuus tuloksekkaaseen vaihtojaksoon eurooppalaisissa korkeakouluissa. Opettajia ja opiskelijoita on kuitenkin kannustettava päättäväisesti palaamaan lähtömaahansa, jotta he antavat oman panoksensa maiden kestävään kehitykseen ja sosiaaliseen yhteenkuuluvuuteen ja tekevät samalla erinomaisella tavalla tunnetuksi eurooppalaisia yliopistoja.
2.11

Näiden analyysien johdosta komissio on todennut, että Euroopan unionin tulee ottaa urheilun erityispiirteet yhä paremmin huomioon ja tarttua havaitsemiinsa haasteisiin. On käynyt selväksi, että EU:n nykyisissä ja suunnitteilla olevissa ohjelmissa ja toimenpiteissä on kiinnitettävä yhä enemmän huomiota urheiluun ja että tarvitaan päätöksiä siitä, miten EU-rahoituksen avulla voidaan tukea urheiluun liittyviä hankkeita. Lisäksi on ilmennyt, että urheilun alalla tarvitaan yhä tiiviimpää EU-tason vuoropuhelua ja poliittista yhteistyötä.
2.3

Energiaverodirektiivi antaa jäsenvaltioille mahdollisuuden erottaa ammattitarkoitukseen ja yksityistarkoitukseen käytettävän kaasuöljyn hinnoittelun toisistaan (decoupling) soveltamalla palautusmekanismia, joka on varmasti suotuisa korkean verotason maiden liikenteenharjoittajille mutta hallinnollisesti raskas ja niin verottajalle kuin yrityksillekin kustannuksia aiheuttava menettely. Mekanismin käyttöehdot ovatkin aiheuttaneet enemmän ongelmia kuin etuja: tienkäyttömaksujen (jotka käsiteltävänä olevassa ehdotuksessa säilytetään) ohella on myös lisävaatimus, jonka mukaan 1. tammikuuta 2003 voimassa olleen, kaasuöljyyn sovelletun kansallisen verotason on oltava vähintään kaksi kertaa niin korkea kuin 1. tammikuuta 2004 sovellettu vähimmäisverotaso. Käytännössä tämän vaatimuksen täyttää vain harva maa (yksi niistä on Yhdistynyt kuningaskunta). Muille ainoana mahdollisena vaihtoehtona on ollut (ja on edelleen) nostaa yksityiskäyttöön tarkoitetun kaasuöljyn verokantaa. Tämä ratkaisu on varmasti epäsuosittu. Loppujen lopuksi erot eivät ole pienentyneet, ja korkean verotuksen mailla ei ole ollut mitään mahdollisuutta supistaa eroja suhteessa muihin maihin. Tarkasteltavana oleva ehdotus yksinkertaistaa menettelyä ja vaikuttaa siten, että useimmilla jäsenvaltioilla on käytännön mahdollisuus soveltaa sitä perusperiaatteen pysyessä kuitenkin olennaisilta osin muuttumattomana.
2.4

Puheena olevan tiedonannon tarkoitus on antaa yleiskuva toimista, joiden avulla fossiiliset polttoaineet ja erityisesti kivihiili voisivat jatkossakin olla osa Euroopan ja koko maailman energiahuollon varmuutta ja monipuolistamista tavalla, joka on kestävän kehityksen strategian ja ilmastonmuutokseen liittyvien poliittisten tavoitteiden mukaista. Siinä on otettu huomioon vuonna 2006 tehty työ ja lausunnot, joita on saatu toisen eurooppalaisen ilmastonmuutosohjelman (Second European Climate Change Programme ECCPII), kilpailukykyä, energiaa ja ympäristöä käsittelevän korkean tason ryhmän (High-level Group on Competitiveness, Energy and Environment HLG), tutkimuksen seitsemännen puiteohjelman (7th Framework Programme (FP7) for Research) valmistelun sekä fossiilisia polttoaineita käyttäviä päästöttömiä voimalaitoksia käsittelevän teknologiayhteisön (Zero Emission Fossil Fuel Power Plant Technology Platform ZEP TP) piirissä.
3.8.9

Näin ollen ETSK katsoo, että vuonna 2009 tehtävässä väliarvioinnissa tulee tämän lausunnon mukaisesti ottaa huomioon tähänastista paremmin tuotantoketjun loppupään toimijoiden sekä käyttäjien näkemykset. Niinpä sidosryhmien kuulemisia on jatkettava ja ne on järjestettävä paremmin, jotta autoteollisuusalalla ei huomioitaisi vain autonvalmistajia ja jotta vaikutusten arviointi voitaisiin tehdä uudistetuin perustein. Vaikutusten arviointien laatua on parannettava. Niiden on oltava objektiivisia ja puolueettomia, ja niissä on noudatettava tarkistettuihin tosiasioihin perustuvaa kattavaa menettelyä. Ei ole perusteltua, että komission yksikkö, joka on vastuussa tiettyä ongelmakokonaisuutta koskevan poliittisen lausunnon antamisesta, tekee itse myös asiaan liittyvän vaikutusten arvioinnin. Komitea kannattaa ehdotusta vaikutusten arvioinneista vastaavan lautakunnan perustamisesta ja kehottaa komissiota kutsumaan mukaan ne sidosryhmät, jotka säänneltävän autoteollisuusalan yksityiset ”arkkitehdit” mielellään unohtavat.
5.1

Työ-, perhe- ja yksityiselämän yhteensovittamisedellytysten käytännönläheisen ja realistisen parantamisen kannalta on erittäin hyödyllistä, jos erilaiset paikallistason toimijat onnistuvat sovittamaan toimenpiteensä yhteen. Siksi ETSK kehottaa työmarkkinaosapuolia käynnistämään alueellisia ja paikallisia aloitteita ja saattamaan kaupunkien ja kuntien aktiiviset toimijat (yrittäjät, yritysneuvostot, vanhempainyhdistykset, uskonnolliset yhteisöt, kuntien edustajat jne.) yhteen, jotta ne voivat yhdessä muokata paikallisen elinympäristön sellaiseksi, että yritysten, perheiden ja yksityiselämän intressit voidaan yhdistää mahdollisimman hyvin. Paikan päällä tehdyistä muutoksista on suoraa käytännön hyötyä kaikille osapuolille. Erilaisten paikallistoimijoiden toimintakenttä on valtavan moninainen ja avoin kaikenlaisille luoville ideoille. Seuraavassa esitetään muutamia konkreettisia esimerkkejä, mutta luettelo ei suinkaan ole tyhjentävä: — kaupunkikohtainen www-sivusto, jolla tiedotetaan nimenomaisesti perheille tarjottavista palveluista — lastenhoitopaikkojen välitykseen tarkoitettujen tietopankkien perustaminen — varamummi- ja varavaaritoimintaan tarkoitetut kokoontumispaikat, joissa nuoret perheet, joilla ei enää ole isovanhempia, ja vanhukset, joilla ei ole perhettä, voivat tavata toisiaan — koulumatkalaisten avustaminen — vapaaehtoisorganisaatioiden ja sellaisten vapaaehtoistyöntekijöiden tukeminen, jotka hoitavat lapsia vapaa-ajallaan — perheystävällistä kaupunkikehitystä koskevat työpajat, joiden avulla pyritään pysäyttämään nuorten perheiden muutto pois kaupungista — osa-aikaisesti työskenteleviä perheenisiä koskevat tuutorointiohjelmat — koulubussien aikataulujen muuttaminen siten, että vanhempien on aiempaa helpompi sovittaa työaikansa koulun alkamisajankohdan mukaisesti — päiväkotien aukioloaikojen joustavoittaminen — yritysten järjestämät tilaisuudet, joissa käsitellään perhe- ja työelämän yhteensovittamista ja joissa yritykset esittelevät perheystävällistä henkilöstöpolitiikkaansa suurelle yleisölle — kaikkien kunnallisten päätösten tarkastaminen sen varmistamiseksi, että ne edistävät lasten hyvinvointia.
4.2.2

Samaan tapaan kuin vuonna 2004 annetun direktiivin yhteydessä, komitea on nytkin tyytyväinen siihen, että ehdotettu yhtenäistäminen rajataan koskemaan kaupallisessa laajuudessa tehtyjä loukkauksia, joilla näin ollen voi olla huomattava vaikutus yhtenäismarkkinoihin. Olisi myös hyödyllistä määritellä tarkemmin termi ”kaupallinen”, esimerkiksi siten, että väärennetyt tuotteet tai palvelut on tarkoitettu myytäväksi niin suurina määrinä, että siitä aiheutuu huomattavaa taloudellista haittaa, tai että niistä aiheutuu myydystä määrästä riippumatta vaaraa ihmisille tai että kyseisiin loukkauksiin syyllistyvien tarkoituksena on kaikissa tapauksissa saada laittomasti taloudellista hyötyä. Rikosoikeudellisten seuraamusten langettaminen edellyttää, että yleinen turvallisuus on selvästi vaarantunut. Tällaisen vaarantamisen intensiteetti ja vakavuus voi vaihdella. Rikosten ja rangaistusten on oltava vaarantamiseen nähden oikeasuhteisia, mutta voidaan pohtia, ovatko ”kaupallisessa laajuudessa tehdyn teollis- ja tekijänoikeuksien loukkauksen” ja ”vakavien loukkausten” erot sekä rangaistusten ankaruus todella rikosoikeuteen kiinteästi liittyvän suhteellisuusperiaatteen mukaisia. Lisäksi yksityiskäyttöön tarkoitettu tiedostojen jakaminen Internetin välityksellä, jäljentäminen (tai musiikin ”miksaus”) tai aineellisten tai aineettomien teosten esittäminen perheen piirissä, yksityisessä tarkoituksessa tai opetus- ja oppimistarkoituksessa on implisiittisesti jätetty soveltamisalan ulkopuolelle. Tämä olisi hyvä ilmaista eksplisiittisesti.
3.4

Jotta säädös on tehokas, sen on taattava kaikkien operaatioihin, tässä tapauksessa sulautumisiin ja jakautumisiin, osallistuvien tahojen oikeudet. Koska sulautumis- ja jakautumisoperaatiot ovat monimutkaisia, niitä varten on luotava välineet, jotta ne olisivat avoimia eivätkä synnyttäisi ristiriitoja asianosaisten välillä. Asiantuntijalausunnosta luopuminen kaikkien osakkaiden tahdosta olisi toteutettava direktiivin 2006/68/EY 10 a artiklan tarkoittamissa tapauksissa, toisin sanoen silloin kun on kyse siirtokelpoisten arvopapereiden, rahamarkkinavälineiden tai riippumattomien asiantuntijoiden hiljattain arvioimien arvopapereiden muodostamasta omaisuudesta, sillä tällaisen omaisuuden arvo on todennettavissa sitä koskevan säännöstön perusteella.
3.2.2

ETSK on komission kanssa samaa mieltä seuraavista direktiivin sanamuotoa/rakennetta koskevista seikoista: a) Eräitä käsitteitä ja määritelmiä on tarkistettava niiden merkityksen täsmentämiseksi (12). b) Ennakkotietojen antamiseen liittyviä määräaikoja ja tiedottamistapoja on selkiytettävä erilaisten tulkintojen estämiseksi. c) Sovitetaan eräät säännökset sopimattomista kaupallisista menettelyistä annetun direktiivin (13) mukaisiksi. d) Parannetaan tiedotusta lisämaksullisten palvelujen hinnoista. e) On välttämätöntä täydentää harkintakauden (cooling-off period) luonnehdintaa, luokittelua ja määrittelyä, koska sillä on kahtalainen tehtävä: yhtäältä se on keino valvoa halukkuutta sopimuksen solmimiseen kuluttajan täyden suostumuksen varmistamiseksi ja toisaalta keino rankaista siitä, että muodollisuudet — joista elinkeinonharjoittajan on huolehdittava täyttääkseen tiedottamista koskevat velvollisuudet — jätetään täyttämättä (14). Näin käsite saatetaan vertailukelpoiseksi vastaavanlaisten, mutta juridisesti erilaisten käsitteiden kanssa, joita ovat esimerkiksi ”harkintaoikeus” (warm up), ”peruuttamisoikeus” ja ”päättämisoikeus”. f) Niin ikään yhdenmukaistamista edellyttävät edellä mainittu määräaika, sen laskentatapa, soveltamisen — muun muassa taloudelliset — seuraukset (maksujen palauttaminen, peruutuskulut jne.) ja vahinko, joka aiheutuu määräajan — julki lausutusta tai lausumattomasta — poisjättämisestä sopimuksista, sekä poikkeukset säännöistä (15). g) Erityisesti on tarkasteltava uudelleen ”huutokauppojen” jättämistä pois direktiivistä, kun otetaan huomioon, että ilmaisulla on erilaisia oikeudellisia merkityksiä eri käännöksissä ja kansallisissa lainsäädäntöperinteissä (16) ja että Internetissä toteutetut ”huutokaupat” synnyttävät erityisiä ongelmia, jotka eivät olleet tiedossa direktiiviä valmisteltaessa (17).